Behou só jou klets-info as jy van WhatsApp skuif | Netwerk24
Deur Werner Wippenaar 01 Februarie 2021 14:07
As jy nog wik en weeg om WhatsApp te verlaat, het Telegram nou 'n nuwe funksie wat jou keuse kan vergemaklik.
Telegram laat jou nou toe om al jou WhatsApp-besonderhede en -groepe oor te dra as jy wil skuif van dié kletsapp, wat aan Facebook behoort. Foto: Unsplash
Volgens Telegram het oor die 100 miljoen nuwe gebruikers net in Januarie by hom aangesluit nadat WhatsApp se nuwe privaatheidsreëls 'n groot bohaai veroorsaak het.
Telegram se jongste weergawe het 'n funksie wat WhatsApp-gebruikers toelaat om al hul kontakbesonderhede, kletsgeskiedenis met individuele kontakte en groepe na sy platform oor te dra.
iOS-gebruikers kan dit doen sodra hulle na die jongste weergawe van Telegram opgedateer is. Hulle maak dan die bladsy met kontakbesonderhede of groepbesonderhede in WhatsApp oop, klik op "Export Chat" en kies Telegram in die lys Share-opsies.
As jy individuele gesprekke direk wil skuif, kan jy dit doen deur links in 'n klets te blaai en "Export Chat" te kies.
Gebruikers kan dan kies waarheen hulle die kletsgeskiedenis wil skuif.
Android-gebruikers kan hul klets en besonderhede soos volg oordra:
Maak 'n WhatsApp-klets oop.
Tik op die "menu" met drie punte in die hoek regs bo.
Kies "Export Chat".
Kies "Telegram" in die opsieslys.
Kies die klets waarheen jy die geskiedenis wil skuif.
Al die boodskappe sal onmiddellik na Telegram skuif, maar sal ook hul oorspronklike datum- en tydbesonderhede behou.
Hoewel video's en dokumente ook geskuif sal word, het Telegram gesê die boodskappe en media sal nie ekstra stoorplek opneem nie.
Daar is ook 'n hele paar nuwe funksies in terme van media vir gebruikers met musiek en nuwe animasies om klets interessanter te maak.